
A Földön élő mintegy kétszázezer növényfaj közül kb. 6700 nö- 
vényt tartunk gyomnak. Ezek közül - a legújabb felmérések szerint - 
76 faj a legveszedelmesebb, és ebből is 18 faj az, amelyik kiemelke- 
dően nagy károkat okoz. Hogy melyik növény számít gyomnak, 
gaznak, dudvának, az nem is olyan egyértelmű. Látni fogjuk köny- 
vünkben, hogy a listára olykor kedves kis vadvirágok is felkerültek, 
amelyek hajdan gyomok voltak, és azt is, hogy a legveszélyesebb 
gyomfaj is hozhat hasznot - mint jó méhlegelő, fontos gyógynövény 
vagy mint ipari nyersanyag. A biokertészek sok gyomnövényt 
magérés előtt talajtakarásra használnak, vagy értékes trágyalevet 
készítenek belőlük. 


A lista soha nem lesz végleges. Mezsgyék, ősi gyepek vagy félsi- 
vatagok egyszerű vadvirága volt tegnap még egy növény, amelyet 
féken tartottak a többiek a biológiai egyensúly évezredes rendje 
szerint. Ám egy napon a feltört földben, például a kukorica- vagy 
napraforgótáblában hihetetlen lehetőségek nyílnak meg számára - 
és elindul világhódító útjára. Így vált kozmopolitává napjaink ve- 
szedelmes gyomja, a parlagfű vagy népiesen vadkender, amelynek a 
vegyszeres gyomirtók eltüntették természetes ellenfeleit a nagyüze- 
mi táblákról. A kozmopolita gyomok többnyire szárazságtűrők, 
milliónyi magot teremnek, egynyáriak, tavasztól őszig minden ta- 
lajmunka után újabb és újabb csapataik állnak csatasorba, amikor 
csírázni, fejlődni, sőt még magot hozni is tudnak. Magyarországon 
ma a parlagfű éppoly gondot okoz szénanátha- és asztmakeltő ha- 
tásával, mint az USA-ban. Beköltözött a városi parlagokra is, és 
milliárdnyi virágport szór az amúgy is szennyezett levegőbe. Félel- 
metes hódításának éppen a 80-as években vagyunk a szemtanúi. 


Hogyan védekezhetünk ellenük? - A vegyszeres gyomirtás vesze- 
delmes következményeit már ismerjük, a biológiai védekezés kidol- 
gozása még hosszú és fáradságos munka. És ehhez fenn kell marad- 
niuk a füves mezsgyéknek, ahol természetes környezetükben éppen 
azok a rovarok élnek, amelyek ellenfelei lehetnének ezeknek a 
, világpolgároknak"! 


1. Pipacs (Papaver rhoeas) (2) (PAPRH). A mákfélék családjába 
tartozik. Ahol gyomirtó szerrel nem védekeznek ellene, lángoló pi- 
ros színével már messziről virít az érett gabonatáblában. Magja 
1-2 cm-es talajmélységben csírázik ki ősszel, majd tőlevélrózsát 
hajtva telel át. Elsősorban a búza- és a repcevetésekben gyakori. 
Kora tavasszal indul fejlődésnek, júniusban virágzik, és egy-egy 
növény mintegy 20 ezer magot terem. (1. Vadvirágok 1., 42. o.). 


2. Mezei szarkaláb (Consolida regalis) (2 (CNSRE). Egykor a leg- 
elterjedtebb gabonagyomnak számított, de manapság már nagyon 
visszaszorult. Megjelenik az utak mellett, tarlókon, parlagokon és 
minden megbolygatott területen. A hunyorfélék családjába tarto- 
zik. Késő ősszel vagy kora tavasszal csírázik, és a búzával egy idő- 
ben érik be termése. Egy-egy tövön mintegy 1500 mag terem (I. 
Vadvirágok 1., 36. o.). Régi festő- és gyógynövény, mint a pipacs. 


3. Kék búzavirág (Centaurea cyanus) (2) (CENCY). A Délkelet- 
Európából származó növény a gabonatermesztéssel ma már szinte 
az egész világon elterjedt. Míg a búza- és rozsvetésekben nemkívá- 
natos a jelenléte, addig pompás virágai miatt a kertekben dísznö- 
vényként ültetik, forrázatát szemgyulladás borogatására, toroköb- 
lögetésre használják. Teáját is többféle teakeverékben alkalmaz- 
zák. , Búzakék" fészkes virágzataiban növényenként 700-6700 ter- 
mést is érlelhet, azonban a vegyszeres gyomirtás hatására, táblánk 
többi növényéhez hasonlóan, teljesen visszaszorult a mezsgyére, a 
gabonatáblák szélére (1. Vadvirágok 1., 46. o.). 


4. Konkoly (Agrostemma githago) (2 (AGOGJ). Június elejétől vi- 
rágzik ez a dísznövénynek is beillő, a szegfűk rokonságába tartozó 
szép növény. Egyéves, de magja még ősszel kikel és áttelel, ezért az 
őszi vetésekben találhatnánk, bár visszaszorult teljesen. Régeb- 
ben, ha mérgező magja a búza közé került, a kenyér égető ízt és 
kékes színt kapott tőle (I. Vadvirágok 2., 24. o.). Jó méhlegelő is. 

1. Ugari szulákpohánka ( Fallopia convolvulus) (2) (BILCO). A ke- 
serűfűfélék családjába tartozó, az egész világon elterjedt (kozmo- 
polita) növény. Alsó részén sűrűn elágazó, kúszó szára egy méter 
hosszúra is megnőhet. Mivel a támasztónövényre csavarodik, a ga- 
bonavetés megdőlését okozza. Ha tömegesen jelentkezik, 20-27 /4- 
os termésveszteséget okozhat. Ha meg az állatok lelegelik, sárgasá- 
got, felfúvódást és görcsöket kaphatnak tőle. Tövenként mintegy 
200 magot érlel, amelyek egy része már a tarlón kikel. A tarló fel- 
szántásával (tarlóhántással), kapálással védekezünk ellene. 


2. Tarlóvirág (Stachys annua) (9) (STAAN). Némely vidéken tar- 
lótisztesfűnek nevezik. Elterjedt gyom egész Európában és Észak- 
Amerikában. Az ajakosok családjába tartozik, legfeljebb 40 cm ma- 
gasra nő. Magvai április közepétől kelnek. Májustól késő őszig vi- 
rágzik. A tarlóhántással visszaszorították, pedig kiváló mézelő, 
nagy olajtartalmú magvai miatt termesztve még hasznos is lehetne. 


3. Vadrepce (Sinapis arvensis) (2) (SINAR). A keresztesvirágúak 
családjába tartozik, akárcsak a repcsényretek. Kozmopolita, ha- 
zánkban pedig az egyik leggyakoribb gyom. Az erőteljes és érdes 
tapintású növény virágának csészelevelei nyíláskor szétállnak, ez a 
tulajdonsága jól megkülönbözteti a repcsényretektől. Amellett, 
hogy elnyomja a kultúrnövényeket, számos betegség és rovarkár- 
tevő gazdája. A legelőn mérgezést, állatok elhullását okozhatja. 
Kapálással, a gabonatáblán többszöri tarlóhántással írtjuk. A 4. 
repcsényretek (Raphanus raphanistrum) (2) (RAPRA). Hazánk- 
ban mindenütt megtalálható kozmopolita faj. Szirmai kezdetben 
sárgák, később fehérek, ibolyás erezettel. A savanyú talajokon tö- 
megesen nő. A magvak csíraképességüket évekig megtartják, és az 
állatok bélcsatornáján áthaladva sem vesztik el. A tavaszi kalászo- 
sokban írtsuk, bár jó mézelő. Szerencsére nagyon érzékeny a hor- 
monhatású gyomirtó szerekre, de a vetőmag tisztításával, megfele- 
lő trágyakezeléssel, tarlóhántással, kapálással gyéríteni lehet. 

1. Ebszékfű (Matricaria inodora) (2), ritkán 69 (MATIN). Egész 
Európában gyakori, Észak-Amerikába is behurcolt fészkes virág- 
zatú növény. Összetévesztik az orvosi székfűvel, a kamillával, bár 
virágzata jóval nagyobb és szagtalan (Il. Gyógynövények 18. o.). 
A fészek vacka félgömbös, belül tömött. Gabonavetésekben, tarló- 
kon, nedvesebb, nitrogéndús, kötött talajon tömegesen is megjele- 
nik. Egyéves, kétéves, ritkábban évelő típusaival mindenáron igyek- 
szik fennmaradását biztosítani. Vegyszerrel, korai aratással, mi- 
előbbi tarlóhántással irtják (1. Vadvirágok 2., 40. o.). 


2. Parlagi pipitér (Anthemis arvensis). Áttelelő egyéves ) (AN- 
TAR). Megtaláljuk egész Európában, Észak-Afrikában, az ameri- 
kai, ausztráliai kontinensen és Új-Zélandon. Ugyancsak hasonlít a 
kamillához, azonban fészkes virágzatában a vacok hengeres, kú- 
pos, belül tömött, míg a kamilláé belül üreges. Májustól szeptem- 
berig virágzik, főleg a savanyú vályogos és homokos talajokon. 
Rendszeres vegyszerezéssel védhetjük meg tőle gabonáinkat. 


3. Mezei árvácska (Viola arvensis) (2) (VIOAR). Sok gyereknek 
kedvence ez az áprilistól szeptemberig virító szép kis virág — az ibo- 
lyafélék családjából. Pedig elterjedt gyom az egész világon. A vi- 
szonylag kis termetű növénynek háromélű szára van. Káros, ha tö- 
megesen jelentkezik a különféle növénykultúrában, de főleg őszi 
kalászosokban. Vegyszerrel, kapálással, tarlóhántással visszaszo- 
rítható (I. Vadvirágok 2., 40. o.). 


4. Parlagi szikárka (Scleranthus annuus) (2) (SCRAN). Virágaival 
együtt fűzöld vagy sárgászöld, alacsony, szétterülő növény, amely 
ha ősszel csírázik ki, áttelel. Kora tavasztól késő őszig virágzik ez 
a szépnek egyáltalán nem mondható gyom a szegfűfélék családjá- 
ból. A világ számos részén elterjedt. Nálunk is megtalálható min- 
denütt, ahol savanyú a talaj. Éppen ezért egyik leghatásosabb vé- 
dekezés ellene, ha meszezzük, illetve istállótrágyázzuk a vetést. 


ÜZ, (2 


III. tábla 


Magyarországon a hetvenes évek elején kezdtek felfigyelni arra, 
hogy a tartós gyomirtó szerek használata módosította a gyomfló- 
rát. A gabonafélék között elsősorban az egyszikűek nyomultak 
elő, mint például a nagy széltippan, a hélazab és a parlagi ecsetpá- 
zsit. Mindhárman a pázsitfűfélék családjába tartoznak. 


1. Nagy széltippan (Apera spica-venti) (2) (APESV). Bokrosodásra 
hajlamos, egy méter magasra növő, bojtos gyökérzetű faj. Virág- 
zati bugái rendkívül nagyok, elérhetik a 25 cm-t. Előfordult már, 
hogy egyetlen növény 12 000 szemtermést érlelt! Elterjedt Európá- 
ban, Dél-Szibériában, Közép-Ázsiában egészen a Bajkál-tóig. Ma- 
gyarországon mindenütt, de főleg a Nyugat-Dunántúlon és a sava- 
nyú homoktalajokon gyakori. Termése a gabonáéval egy időben 
érik, így aratáskor visszakerül a talajra, és ismét megfertőzi a terü- 
letet. Ezért csak vegyszerekkel védekezhetünk ellene, vagy ha kora 
tavasszal kiirtjuk a fiatal növényeket. 


2. Hélazab (Avena fatua) (2) (AVEFA). 120 cm-es magasságot is 
elérő gyom, amely megtévesztésig hasonlít a termesztett zabhoz, 
, vadzab" néven ismerik. Közép- és Dél-Európában, Észak-Afriká- 
ban és az amerikai kontinensen terjedt el, kövér, kötött, meszes ta- 
lajokon. Szemtermései 7-8 évig is elfekszenek a talajban, így ha 
egyszer a földünkbe került, számíthatunk rá, hogy jó ideig még 
gondos gyomirtással sem szabadulhatunk meg tőle. A kalászoso- 
kon kívül a len- és borsóvetésben is megjelenik. 


3. Pariagi ecsetpázsit (Alopercurus myosuroides) (2) (ALOMY). 
Egyéves ; ha ősszel csírázik ki áttelel. Fél méter magasra növő, bok- 
rosodó pázsitfű, amelynek virágbugája hosszú, keskeny ecsetre em- 
lékeztet. A Földközi-tenger környékéről származik, de csaknem 
egész Európában elterjedt már, sőt manapság Észak-Amerikába is 
behurcolták. Főleg Nyugat-Európában okoz gondokat. Őszi szán- 
tások tavaszi fogasolásával védekezhetünk ellene. 

1. Ragadós galaj (Galium aparine) (2) (GALAP). A buzérfélék csa- 
ládjába tartozó, kúszó vagy kapaszkodó szárú növény. Közismert 
Európában, Észak- és Nyugat-Ázsiában. Nálunk a kalászosokban 
okoz gondot, mivel dúsan elágazó példányai megdöntik a vetést, és 
ezzel nagyon megnehezítik az aratást. Horgas tüskékkel borított 
termései az állatok szőrébe, az ember ruhájába kapaszkodnak. 


2. Vetési vagy nyári hérics (Adonis aestivalis) £ (ADOAE). A bog- 
lárkafélék családjába tartozik a kalászosok, tarlók, legelők csinos 
növénye. Minden része igen mérges. Elsősorban a lovakat bete- 
gíti meg. Éppen ezért nagyon kell vigyázni, nehogy a takarmányba 
jusson. Egész Európában elterjedt. Magyarországon a vegyszeres 
gyomirtással ugyan visszaszorult, és az útszéleken, mezsgyéken sem 
érlelhet tömegesen magot, ha kaszálják. (I. Vadvirágok I. 42. o.) 


3. Borostyánlevelű veronika (Veronica hederifolia) (2) (VERHE). 
Egész Európában elterjedt, nálunk helyenként repkényveroniká- 
nak is nevezik. A tátogatófélék népes táborába tartozik ez az apró 
termetű, halványkék virágú növény. Levelei a borostyánéra hason- 
lítanak. A gyümölcsösökben, szőlőkben, szántóföldeken nem tudja 
felvenni a versenyt a termesztett növényekkel, ha tavasszal idejé- 
ben elkezdjük a talajművelést. Az erdőkben is tavasszal tömeges. 


4. Perzsa veronika (Veronica persica) (2) (VERPE). A többi Vero- 
nica fajhoz hasonló jelentőségű. Kozmopolita, nálunk rendszerint 
a fényes veronikával (V. polita) együtt, keverten él. Az ősszel kikelt 
csíranövények áttelelnek, és kora tavasszal indulnak fejlődésnek. 
Az alacsony, szétterülő növényeket kedvelik a biokertészek, mert 
beborítják a talajt, és nem engedik kiszáradni kora tavasszal. Szép 
azúrkék virágai márciustól májusig nyílnak (I. Vadvirágok 2., 14. 
0.). Magyarországon főleg a Dunántúlon, a Középhegységben 
gyakori, az Alföldön ritkább. Ha tömegesen jelentkezik, a kalászo- 
sok bokrozódását gátolhatja, ilyenkor boronálással irtják. 

1. Kakaslábfű (Echinochloa crus-galli) (2) (ECHCG). Eredetileg 
dél-eurázsiai mocsári növény volt, de jó alkalmazkodóképességé- 
vel ma már mindenütt megtalálható. Az utóbbi időkben óriási tö- 
megben elszaporodott, és manapság az egyik legveszedelmesebb 
gyomnak tartjuk. Már az egész földkerekségen elterjedt, a meleg és 
mérsékelt éghajlatú területeken egyaránt. Mindenfelé megtelepszik 
a megművelt földeken, utak mentén, árokparton, mezsgyén, trá- 
gyás, elhanyagolt helyeken. Hatalmas magtermést hoz. A nemzet- 
ség további, rizsföldeken előforduló fajait lásd a XII. táblán. 


2. Fakó muhar (Setaria glauca) (2 (SETLU). Egyméteresre is meg- 
növő, igen erős gyökérzetű pázsitfűféle. Mivel magja csak bizonyos 
hőmérsékleten és fényben csírázik ki, ezért a Föld forró és mérsé- 
kelt égövein terjedt el. Mindenfelé a művelt és megbolygatott terü- 
leteken nő, egész évben állandó, kitartó munkával kell irtani. Igen 
hasonlít a zöld muharra, ám a bugája éréskor rókavörösre válto- 
zik, és lefelé simítva érdes tapintású. 


3. Zöld muhar (Setaria viridis) (2) (SETVI). Mint a neve is mutatja, 
bugája éréskor is zöld marad. Levelei simábbak, a levelek tövében 
nincsenek pillás szőrök. Elterjedése és irtása hasonló az előzőéhez. 
Az országban a meszes talajokon tömeges. Újabban kimutatták 
nagy foszforigényét. A fakó muharral együtt fordul elő, csapadé- 
kosabb évben a fakó, szárazabb évben a zöld muhar nyomul elő. 


4. Pirók ujjasmuhar ( Digitaria sanguinalis) (-) (DIGSA). Jól bok- 
rosodó növény, melynek elfekvő szárai több helyen is legyökerez- 
nek. A meleg és a mérsékelt égövön mindenhol megtalálható. Nem 
őshonos nálunk. Mindenféle növénykultúrában az egyik legveszé- 
lyesebb egyszikű gyom. Képes kiszorítani a lucernát, ha a talaj 
foszfortartalma nem elég magas. A pillangósoknál gátolja a gyö- 
kérgümő-képződést, és ezzel akadályozza a nitrogén megkötését. 
Táblánk összes növénye a pázsitfűfélék családjába tartozik. 

1. Fenyércirok (Sorghum halepense) O (SORHA). A pázsitfűfélék 
családjába tartozó, 50-100 cm magas növény. Megvastagodott 
föld alatti szára, rizómája van. Fagyérzékeny, melegigényes nö- 
vény, s ez megszabja elterjedési területét a Földön. Nem őshonos 
nálunk, eredetileg dél-eurázsiai faj. Közeli rokona a kukoricának, 
így ha több évig újra és újra kukoricával vetik be ugyanazt a földet 
(monokultúrás termelés), akkor a fenyércirok is tömegesen jelent- 
kezik. Érthető módon nem érzékeny a kukoricásban alkalmazható 
gyomirtó szerekre, és a többi vetélytárs gyomfaj kipusztulásával 
egyeduralkodóvá válik. Irtásakor fagyérzékenységét kell kihasz- 
nálnunk. Az őszi mélyszántással fellazított talajban ugyanis elfagy- 
nak a sekély mélységben elhelyezkedő rizómák. Ha enyhébb tele- 
ken ez a módszer nem hoz eredményt, nem marad más választás, 
mint felhagyni a kukoricatermesztéssel, és olyan növényt kell vetni, 
amely tavasszal hamar beárnyékolja a talajt, például árpát, búzát. 


2. Mezei aszat (Cirsium arvense) O (CIRAR). Nem rokona a fe- 
nyérciroknak, de veszélyességben testvére lehetne. Áttelelési , stra- 
tégiája" is hasonló, mivel több emeletet képező, szaporodóképes 
gyökérzete sokszor 3 méter mélyen fekszik a földben. Ennek rü- 
gyeiből hajt ki. A fészkesvirágzatúak családjába tartozik, Eurázsiá- 
ban, mediterrán vidékeken tenyészik. Kétlaki növény, júliustól 
szeptemberig virágzik, mintegy ötezer bóbitás kaszattermésének 
nagy részét élősködő lárvák pusztítják el. Így is marad azonban 
elég ép mag, amely ejtőernyő módjára messzire repül. Vegyszerek- 
kel és mélyszántással, nehezen ugyan, de kipusztítható. A fenyér- 
cirokról és a mezei aszatról egyaránt megállapították, hogy a bom- 
ló növényi maradványaikból felszabaduló mérgek zavaró hatással 
vannak a kultúrnövényekre: allelopátia. (L. még a XIX. táblát is!) 


1. Szőrös disznóparéj (Amaranthus retroflexus) (2) (AMARE). Az 
amarántfélék családjába tartozik. Néha másfél méterre is megnő. 
Hatalmas magtermésre képes, félmillió magot is megszámoltak 
már egy-egy tövön. Az észak-amerikai őshazából 1700 körül hur- 
colták be Európába, s azóta elterjedt az egész világon. Mindenütt 
előfordul a gondozatlan helyeken és a kultúrnövények között, vá- 
rosban és vidéken egyaránt. Elfekvő magjai miatt csak többéves 
irtással lehet gyéríteni. Fiatalon a disznók jó zöldtakarmánya. 


2. Fehér libatop (Chenopodium album) €) (CHEAL). Kozmopoli- 
ta a libatopfélék családjából. Az egész növény zöld színű. Szántó- 
földön, a kapásokban, házi kertekben, városokban mindenütt el- 
terjedt. Talán a legnagyobb tömegben elszaporodott gyom Magyar- 
országon. Ha az állatok takarmányába kerül, hasmenést okoz. 
Akár a disznóparéj, akkor is képes nagy nitrogénkészletet felhal- 
mozni testében, ha mellette elhal a kukorica a nitrogénhiánytól. 


3. Parlagfű vagy vadkender (Ambrosia elatior) (2) (AMBEL). Fel- 
álló szárú, dúsan elágazó, szélmegporzású fészkes. A legutóbbi 
időkben hihetetlen gyorsasággal elszaporodott, veszedelmes gyom, 
amely ma a nagyüzemi kukorica- és napraforgótáblákból beköltö- 
zött már a városokba, üdülőtelepekre is, és az augusztusi, szeptem- 
beri napos időben okoz súlyos allergiás tüneteket! Észak-Ameriká- 
ból került át a múlt században, a Kárpát-medencében 1908-ban 
találták először, de igazi térhódítását itt a 70-es években kezdte 
meg. A füzérben álló porzós virágzata a szembetűnő, a termős vi- 
rágok a levelek hónaljában húzódnak meg. Óriási virágporterme- 
lése mellett magtermelése is jelentős. Egyetlen tő akár 63 ezer ma- 
got érlelhet! Kanadában teáját vérzések, gyomorbetegségek ellen 
használják, a magvakat a foglyok, fácánok kemény teleken eszik. 
A kukoricánál is később bújik ki. Gondos gyomlálással, kapálás- 
sal, vegyszerrel, sűrű csalamádéültetéssel, gyepesítéssel és a mezs- 
gyék, pázsitok rendszeres kaszálásával kell visszaszorítanunk! 

1. Varjúmák (Hibiscus trionum) () (HIBTR). Mint melegigényes 
növény, őshazájából, a Földközi-tenger keleti vidékéről terjedt el 
a Föld nagy részén a mérsékelt és melegebb övezetekben. A régen 
óravirágnak nevezett növényke korán reggel egyetlen órára nyitja 
ki szirmait, lampionhoz hasonló, felfújt termésben érleli magvait. 
A mályvafélékhez tartozik (1. Vadvirágok 2., 28. o.). Kapás növé- 
nyek közt és tarlókon jelenik meg tömegesen az ország déli vidé- 
kein, főleg az Alföldön. A másodvetésekben kapálással kell véde- 
kezni ellene, mert elnyomhatja a kultúrnövényt. 


2. Lapulevelű keserűfű (Polygonum lapathifolium) (2) (POLLA). 
Eurázsia mérsékelt égövéből származik, manapság az egész világon 
elterjedt gyom. Nálunk is közönséges, főleg a nedvesebb, tőzeges 
ártéri területeken, valamint piszkos, megbolygatott helyeken. Jel- 
lemző levélkürtője és a levelein lévő V alakú folt. 


3. Baracklevelű keserűfű (Polygonum persicaria) (2) (POLPE). Az 
itt is gyakori V alakú foltot leszámítva, valóban nagyon hasonlít a 
levele az őszibarackéra (persica). Az előző fajjal körülbelül azonos 
elterjedésű, talajigényű faj. Ennek megfelelően rendszerint együtt, 
keverten fordulnak elő. Nagy károkat okozhatnak hatalmas víz- 
és tápanyagigényükkel. 


4. Mezei csorbóka (Sonchus arvensis) O (SONAR). A fészkesek 
családjába tartozik. Tarackszerű gyökerein elszórtan elhelyezkedő 
rügyekből hajt ki, de magról is szaporodik. A földben lévő legkisebb 
gyökérdarabkájától is új növény fejlődik. Elterjedt Európában és 
az egész világon. Nedves vályog- és agyagtalajok tömeges gyom- 
növénye. Szántóföldön, kertekben, kaszálókon igen erősen verseng 
a tápanyagokért, vízért, fényért. 60-150 cm-es, hatalmas példányai 
fejlődnek, és ha nem védekeznénk ellene, teljesen kiszorítanák a 
vetett növényeket. Kapálással, tarlóhántással és vegyszerekkel irt- 
ható (Il. a X. táblát is!). 

1. Szelíd csorbóka (Sonchus oleraceus) (-) (SONOL). A kapás kul- 
túrák méteresre is megnövő, fészkes virágzatú, kozmopolita gyom- 
ja. Az egész növény minden része tejnedvet tartalmaz, szára csöves. 
A homoktalajokat kivéve hazánk minden területén közönséges, 
nyár végi gyom. Mindenütt, még a ház körül is irtani kell, mert 
bóbitás termései messzire elszállnak, és fertőzik a területet. 


2. Selyemmályva (Abutilon theophrasti) (-) (ABUTH). Kínai ős- 
hazájában rost- és gyógynövényként termesztették. Onnét terjedt 
el a Balkánon, Észak-Afrikában, Észak-Amerikában és Ausztrá- 
liában. Nálunk az Alföldön (homokos területek kivételével), a Kö- 
zéphegységben és a Dél-Dunántúlon található. Nagy, lazán álló 
leveleivel jelenleg a napraforgó- és a kukoricatáblákban jelentő- 
sebb gyom. Ma már Észak-Amerikába is többfelé behurcolták, és 
az ottani kutatók megállapították róla, hogy egy levélbetegséget 
okozó gombaspórára nagyon érzékeny. Talán ez a biológiai véde- 
kezés lehetőségét rejti magában, amikor a kártevőt a természetes 
ellenségeivel pusztítják. 


3. Fekete ebszőlő vagy csucsor (Solanum nigrum) (2) (SOLNI). A 
burgonya közeli rokona ez a kissé mérgező, kozmopolita növény. 
A zöld, majd később éretten fekete színű bogyóiban 40 ezer magot 
is hozhat egy-egy tövön! A melegebb idő beköszöntével jelenik 
meg, így a gabonákban nincs jelentősége, csak a kapásokban. Mi- 
vel a trágyás, rothadó szerves anyagokban gazdag talajt szereti, 
ezért jól trágyázott földeken számíthatunk leginkább megjelené- 
sére. 

1. Pásztortáska (Capsella bursa-pastoris) (2 (CAPBP). Legismer- 
tebb gyomnövényünk egyike a keresztesvirágúak családjából, 
amely az egész Földön megtalálható a trópusi területek kivételével. 
Az orsógyökerű növény legfeljebb 70 cm magas. Magvai legna- 
gyobbrészt ősszel csíráznak ki. Tőlevélrózsás formában telel át, 
enyhe, fagymentes időszakban már télen kivirágzik. Természetesen 
tömegesen kora tavasszal jelenik meg a földeken. Az évelő pillan- 
gósokban, de a gabonavetésekben is kárt okoz. Több keresztes vi- 
rágú termesztett növényünk betegségeinek és rovarkártevőinek 
gazdanövénye. Az állatok rossz íze miatt nem kedvelik. A tehenek 
teje hagymaszagot kap tőle. Ugyanakkor fontos vérzéscsillapító. 


2. Nagy útifű (Plantago major) O (PLAMA) és a 3. lándzsás útifű 
(Plantago lanceolata) O (PLALA). A két faj közt a legszembetű- 
nőbb különbség az, hogy a lándzsás útifű levele keskenyebb a má- 
sikénál, ezért ezt kígyónyelvűfűnek is szokták nevezni. Mindkét 
gyom az útifűfélék családjába tartozik, eurázsiai, illetve kozmopo- 
lita, így hazánkban is őshonos a természetes növénytársulásokban. 
A kapálást nem bírják, így főleg azévelő pillangós vetésekben szá- 
míthatunk elszaporodásukra, ahol elnyomhatják a kultúrnövényt. 
Különben az útilapuk igen hasznos növények, mert teájuk köhö- 
géscsillapító, nyálkaoldó hatású. Még gyógycukorka is készül be- 
lőlük. (I. Vadvirágok 2., 40. o.; Gyógynövények 10. o.) 


4. Réti lórom (Rumex obtusifolius) 69 vagy O (RUMOB). A ke- 
serűfűfélék családjába tartozó hatalmas növény. 8-10 fajtársával 
együtt lósóskának is nevezik őket. A hazai nedvesebb erdők, láp- 
rétek őshonos növénye - európai származású, de sokfelé behurcol- 
ták a világon. Minden nedves, trágyás, szemetes helyen megél, nagy 
károkat okoz az évelő pillangós vetésekben, ahova valószínűleg a 
rosszul tisztított vetőmaggal került be. Ugyanakkor viszont jól 
hasznosítható gyógynövény. Csersavat tartalmazó terméséből bél- 
hurut ellen teát főznek. Az állatgyógyászati is felhasználja. 

1. Kakaslábfű-fajok (Echinochloa spp.) (2 Magjukkal mindenki ta- 
lálkozik, ha főzés előtt rizst válogat. Apró, legfeljebb 2-3 mm-es, fé- 
nyes sárgásbarna vagy szürke magjai leginkább pici kavicsokra ha- 
sonlítanak, amelyek minden rizsszállítmányban előfordulnak. Az 
egész földkerekség melegebb vidékein elterjedt mocsári növények, 
amelyek szellőzött (levegővel is érintkező) iszapban csíráznak. Ez az 
oka annak, hogy az árasztással termesztett rizskultúrák nem szaba- 
dulhatnak meg tőlük. Azonban máshol is minden kultúrnövénynek 
egyik legveszedelmesebb vetélytársai, mert szárazsághoz alkalmaz- 
kodott típusai is vannak. Mivel a fiatal növények a víz alatt meg- 
fulladnak, ezért a helyes időpontban végzett árasztással, valamint 
vegyszerezéssel pusztítják. 1/a Nagyszemű kakaslábfű (E. hostii), 
1/b szakállas kakaslábfű (E. phyllopogon), 1/c tömött kakaslábfű 
(E. spiralis). (L. a VI. táblát is!) Mind behurcolt faj. 


2. Zsióka (Bolboschoenus maritimus) O (BOLMA). Az előzőek- 
hez hasonlóan ez is mocsári gyom, a szikes mocsarakban társulás- 
alkotó. Kozmopolita, de az előbbiekkel ellentétben őshonos ná- 
lunk. A rizsföldeken, nádasokban, halastavak környékén alkot ha- 
talmas állományokat. A sásfélék családjába tartozik. Kúszó gyök- 
törzsének gumószerűen megvastagodott részeiből hajt ki. Ha eze- 
ket kiszántják, szárazra kerülve elpusztulnak, de nyomban a szán- 
tás után a disznók szívesen kitúrják, és frissen megeszik (I. Vízinö- 
vények 38. o.). 


3. Rizsfű (Leersia oryzoides) O (LEEOR). Nem véletlen, hogy ez a 
neve, mert valóban nagyon hasonlít a rizshez. Mediterrán eredetű, 
de a vízimadarak révén elterjesztett jelentős gyom a világ számos 
helyén. Nálunk még nem számít annak, de előbb-utóbb itt is gondot 
okoz majd, főleg az öntözött területeken. A mocsári növények mag- 
jai általában az áramló vízzel terjednek. Ezért nemcsak a vetett nö- 
vények közül kell kiirtani őket, hanem rendszeresen kell kaszálni 
miattuk a csatornák, víztározók környékét is. 

1. Betyárkóró (Erigeron canadensis) (-) (ERICA). Az észak-ameri- 
kai őshazából az 1600-as években került át Európába. Magyaror- 
szágon is közönséges, főleg a homokos talajokon válik egyedural- 
kodóvá. Fészkes virágzatában rengeteg bóbitás termés érlelődik, 
amelyek a széllel terjednek. A növényt fiatalkorában, de minden- 
képpen virágzás előtt feltétlenül irtani kell! Sajnos már bizonyos 
vegyületekkel szemben ellenálló (triazinrezisztencia) típusai is ki- 
fejlődtek. A városi parlagokon is közönséges és veszedelmes gyom. 


2. Seprence (Stenactis annuus) (2) vagy O (ERIAN). Az előző faj- 
jal külsejében is rokonságot mutató, a fészkesekhez tartozó gyom 
manapság kezd igen terhessé válni kertjeinkben. Elterjedése is ha- 
sonló: a múlt században került át hozzánk Észak-Amerikából. 
Évelő pillangósokban, szőlőkben, erdőtelepítésekben különösen 
veszélyes, de kapálással, rendszeres kaszálással jól irtható. 


3. Tyúkhúr (Stellaria media) (2) (STEME). A mediterrán eredetű, 
ma kozmopolita növény nálunk is mindenütt gyakori gyom, a szeg- 
fűfélék családjából. Ha ősszel kikel, télen áttelel, és kora tavasszal 
zöld szőnyegként elboríthatja kertünket. A biokertészek azért be- 
csülik, mert nem engedi kiszáradni a talajt. Enyhébb napokon már 
télen kivirágzik. Kis termete ellenére is veszélyes, mert gyors fejlő- 
désével elnyomja a gabonát és más egyéb növényeket. Sarlózással, 
kapálással viszont jól irtható. A baromfi és a juh szívesen legeli. 
Fontos gyógynövény is, teája a vese- és epeműködést serkenti. 


4. Kövér porcsin (Portulaca oleraceae) (2 (POROL),. A talajon szét- 
terülő, húsos levelű és szárú faj a porcsinfélék közül Közép- és Dél- 
Európában honos. A fényigényes, melegkedvelő, vizet tartalékoló 
növény a nyári forróságban szaporodik el tömegesen, és júniustól 
szeptemberig virágzik. Milliméternél is apróbb magjait a szél is ter- 
teszti. Gyomlálással, kapálással könnyen lehet irtani. Van, ahol 
termesztik, salátaként vagy spenótként főzve fogyasztják. 

XIII. tábla 


1. Apró gombvirág (Galinsoga parviflora) (2) (GASPA). Perui szár- 
mazású kozmopolita gyom, amely nálunk a múlt század közepe 
óta kezdett meghonosodni, tömegesen főleg a kapás kultúrákban 
fordul elő. Ezenkívül megtelepszik mindenhol a ház körül, majo- 
rokban, mezsgyéken is. Fény- és melegigényes, ezért ha kerti vete- 
ményünket jól gondozzuk, erőteljes fejlődését biztosítjuk, gyakran 
kapálunk, akkor a gombvirág visszaszorítható. Népi gyógynövény, 
de takarmánynövényként is használható. Nem régen jelent meg 
Magyarországon egy rokon faj is, amely szintén dél-amerikai ere- 
detű egynyári, a bozontos gombvirág (G. guadriradiata). 


2. Közönséges aggófű (Senecio vulgaris) (2) vagy 69 (SENVU). Az 
előző fajhoz hasonlóan ez is a fészkesvirágzatúak családjába tar- 
tozik. Jelenleg világszerte megtalálható. Egyéves, de ősszel csírázva 
áttelel. 10-40 cm magas, felálló szárú, ágas növény. Nedves, trá- 
gyázott, nitrogénben gazdag talajokon tömeges. A triazin gyom- 
srtó szerekkel szemben némely típusa már érzéketlen. Viszont ide- 
(ében végzett talajmunkákkal jól irtható. Gyógynövénykéntis gyűj- 
tik, azonban igen erős hatása miatt manapság főleg gyári gyógy- 
izerek előállítására használják (1. Gyógynövények 4. o.). Egykor az 
állatokat is orvosolták vele. A pozsgás aggófüveket ( Senecio) I. a 
Kaktuszok, pozsgások 50. o. 


3. Királydinnye (Tribulus terrestris) (2) (TRBTE). A dinnyéhez 
rendszertanilag semmi köze nincs ennek az igen kellemetlen, szú- 
rós, a talajon elfekvő gyomnak, amely a királydinnyefélék család- 
jába tartozik. Szubtrópusi elterjedésű faj, amely pionírként a ho- 
mokbuckákon is megtelepszik. Nálunk is tömeges, különösen a 
Duna-Tisza közén, a forró homokpusztákon teremtett kapás kul- 
túrákban. Terméskéiből két pár kemény tövis meredez. Különösen 
a kézzel végzett munkákat (hagyma-burgonyaszedés) akadályozza. 

1. Apró szulák vagy folyondár (Convolvulus arvensis) O (CONAR). 
A világ egyik legártalmasabb évelő gyomfaja, amely az összes 
gyomtömegnek mintegy egyharmadát teszi ki. A futóhomok kivé- 
telével Magyarországon is mindenhol tömeges. Felcsavarodó szá- 
rával elnyomja, megdönti a veteti növényt, 2-3 méter mélyre hatoló 
gyökereivel pedig teljesen kizsarolja a talaj tápanyag és vízkészletét. 
Még a pázsitokba is betelepszik, ha nem öntözik, nyírják rende- 
sen. (Szulákfélék, I. Vadvirágok 1., 40. o.) 


2. Tarackbúza (Agropyron repens) O (AGRRE). Hosszú tarac- 
kú pázsitfűféle gyom, amely egész Európában és szerte a világon el- 
terjedt. Tarackjai átszövik a talajt, és úgy elszívják a tápanyago- 
kat, hogy a vetett növény helyenként ki is pusztul. Kutatók megál- 
lapították, hogy a földben maradt korhadó növényi maradványai- 
ból mérgező anyagok szabadulnak fel, amelyek gátolják a kultúr- 
növények növekedését. A tarackbúza irtása minden mezőgazdasá- 
gi kultúrában fontos, azonban nem könnyű feladat, mert tarack- 
jainak legapróbb darabjai is megerednek, és új növénnyé fejlődnek. 
Ezért szántás után boronával, ásás közben és után gereblyézéssel 
kell összegyűjteni és eltávolítani. Egyébként éppen tarackjai fontos 
hatóanyagokat és vitaminokat tartalmaznak, gyomor- és veseteák 
alkotóelemei stb., amelyeket a gyógynövénygyűjtő helyeken át- 
vesznek. Tarackjai pörkölve kávépótlók. 


3. Csillagpázsit (Cynodon dactylon) O (CYNDA). Évelő pázsit- 
fűféle, mely a mediterrán, szubtrópusi és trópusi területeken ter- 
jedt el, nálunk főleg a feltört homoki gyepekben, száraz legelőkön. 
Főleg az Alföld meleg, homokos szántóin veszedelmes, a talajt 
mélyen kiszárítja, a talaj felszínén és az alatta kúszó részeivel a ta- 
lajmunkát megnehezíti, és ezáltal növeli a költségeket. Viszont jól 
megköti a futóhomokot, és legeltethető, vadon termő takarmány- 
növény a nagyon száraz területeken. Tarackos gyökérzete kemé- 
nyítőt tartalmaz, melyet ún. jódpróbával ki is lehet mutatni. 


32 


1. Pongyola pitypang vagy gyermekláncfű (Taraxacum officinale) 
0 (TAROF). A fészkesekhez tartozó, tejnedvet tartalmazó, tőle- 
vélrózsás faj. Észak-Amerikábanés Eurázsiában közönséges. Mély- 
re hatoló húsos főgyökérrendszere van, melyből tőszáron fejlődik 
ki fészekvirágzata (egy tövön több is). A virágzat csak napos idő- 
ben nyílik, borús időben összecsukódik. A kerti pázsitokban és az 
évelő pillangós takarmánynövényekben okoz kárt. A talajművelést 
nem bírja, ezért erősödik meg a több évig háborítatlan gyepekben, 
lucernásban. Növényenként átlagosan 3000 magot terem, amelyek 
repítőkészülékükkel ejtőernyő módjára messzire eljutnak. Levele 
és gyökérzete fontos drogot szolgáltat (1. Vadvirágok 1., 10. o.; 
Gyógynövények, 4. o.). Gyökere kávépótló. A biokertészetben igen 
értékes trágyalevet készítenek belőle, erjesztve vagy forrázva. 


2. Tövises iglice (Ononis spinosa) O (ONOSP). Ugyancsak fontos 
gyógynövény és a legelők kellemetlen gyomja (1. Gyógynövények 
8. o.). Elterjedt Európa nagy részén. Tövises, fásodó szárain hozza 
pillangós virágait. Gyomirtó szerekkel feltétlenül irtani kell, mert 
különben igen jelentősen csökkenti a szénatermést. 


3. Mezei iringó (Eryngium campestre) 0 (ERXCA). Az ernyősvirá- 
gúak családjába tartozó növény, szintén természetes tagja a hazai 
száraz növénytársulásoknak, de a legelőkön káros. Szúrós tüskéi 
miatt állataink messziről elkerülik. Manapság már egész Európá- 
ban megtalálható, sőt Észak-Amerikába is behurcolták. Ősszel 
ágas-bogas kórója a tövéről leszakad, és megszáradva a szél mint 
egy nagy labdát görgeti tovább a mezőn (, ördögszekér").(L. Vad- 
virágok 1., 54. o.) Eközben hullanak ki magjai. Hogy ezt megaka- 
dályozzuk, legjobb virágzás előtt mélyre hatoló karógyökerét a 
tövénél elvágni, kiszúrni vagy gyomirtó szerrel az egész növényt 
lepermetezni. A petrezselyemhez hasonló ízű és szagú gyökérzete 
értékes drog, vizelet- és epekőhajtó. 

1. Fodros lórom (Rumex crispus) O (RUMCR). E tábla mindhá- 
rom növénye a keserűfűfélék családjának tagja. A fodros lórom 
dél-eurázsiai eredetű faj, ma kozmopolita. Hazánkban mindenütt 
megél, de főleg a nedves réteken, mocsárréteken tömeges. Nevét 
hullámos szélű, nagy, durva tapintású leveleiről kapta. Csak azért 
említjük a gyomnövények között, mert évelő, répaszerű vastag 
gyöktörzsével igen mélyre hatol, s erőteljes, nagy , bokraival" el- 
nyomja a legelő hasznos füveit vagy a lucernát. Az állatok nem fo- 
gyasztják el sem zölden, sem a szénában. Korai kaszálással — meg- 
akadályozva a magérlelést — meg lehet tőle szabadulni. (L. a XI. 
táblát is.) 


2. Mezei sóska (Rumex acetosa) O (RUMAC). A mérsékelt égöv- 
ben szinte mindenütt elterjedt réti növény, friss, humuszos talajo- 
kon. A kerti sóskánk őse, amely valószínűleg vadfajok keresztező- 
déséből ered (I. Kultúrnövények 2., 34. o.). A legelőkön, hegyi réte- 
ken az állatok lelegelik, oxálsavtartalma miatt étvágygerjesztő ha- 
tású is, ám hogy elkülöníthessük a veszedelmes juhsóskától, azért 
mutatjuk be. A talajmunkákat különben sem bírja, egykettőre ki- 
pusztul, ezzel is bizonyítván, hogy az eredeti gyepek őshonos vad- 
virága. 


3. Juhsóska (Rumex acetosella) O (RUMAA). Régen rossz vi- 
szont, ha a juhok ezt a sóskát eszik, mert görcsöket, kólikát és vé- 
gül az állat elhullását okozza. Ezért irtandó korai kaszálással, va- 
lamint a savanyú talajú legelők meszezésével, mivel ezt nem bírja. 
Évelő, szintén a földön kúszó tarackjaival jól terjed. A mészsze- 
gény homokpuszták, hegyi legelők növénye, ma már kozmopolita. 
Azitt említett fajok mind gyógynövények. Úgynevezett , makkocs- 
ka"-terméseik csersavat tartalmaznak. Teájuk súlyosabb bélhurut, 
hasmenés esetén segít. 

XVII. tábla 


1. Bókoló bogáncs (Carduus nutans) 65 (CRUNU). Számos bo- 
gáncstársától bókoló, 6-8 cm-re is megnövő, szép piros fészkes vi- 
rágzatával lehet megkülönböztetni. Eurázsiában (Mediterraneum), 
Észak-Afrikában és nálunk is mindenütt közönséges vadvirág utak 
mellett, parlagokon, legelőkön, szemetes helyeken. Bóbitás termé- 
sei messzire elszállnak. Gyomként írtják, ha száraz legelőkön töme- 
gesen jelenik meg ez a tövisektől szúrós növény. (L. Vadvirágok 1., 
58. o.) 


2. Fodros bogáncs (Carduus crispus) 69 (CRUCR). Európában, 
Észak-Amerikában, Argentínában és Japánban elterjedt faj. Ez is 
kétéves, orsógyökerű bogáncs. Levele a széleken csak rövid tövise- 
ket visel, a fonákán molyhos. Virágai négy-ötösével fejlődnek. 
A védekezésnél itt is legfontosabb szempont megakadályozni a 
magérlelést. Tömegesen csak nedvesebb helyeken, ártéri gyomtár- 
sulásokban jelentkezik, eredetileg a láperdők, a folyó menti liget- 
erdők növénye volt. Amerikai kutatók 1969-ben sikeresen irtották 
a bogáncsféléket, oly módon, hogy a magot fúró ormányosboga- 
rakat eresztettek rájuk. 


3. Szamárbogáncs(Onopordum acanthium) 65 (ONRAC). Ember- 
nél is magasabbra növő példányain sokszor egy centiméternél is 
hosszabb tüskék fejlődnek. Bizony, ahol ez a növény tömegestül 
megjelenik a száraz legelőkön, parla gokon, minden más hasznos 
faj kiszorul. Terjedelmes fiatal tőrózsáit a föld alatt kell kiszúrni. 
Megtalálható egész Európában, Elő-Ázsiában és újabban Ameri- 
kában is. Mindhárom növény a fészkesek családjába tartozik, és 
virágzataikon a lepkék, méhek, dongók szívesen lakmároznak. 

1. Gyapjas aszat (Circium eriophorum) 69 (CIRER). Orsógyökerű, 
másfél méterig megnövő közép-európai faj. A fészkesekhez tarto- 
zik (I. még a VII. táblát is). Száraz cserjésekben, irtásokon talál- 
juk, hatalmas bokrait még megközelíteni is nehéz, mert levelei tele 
vannak erős tövisekkel. A száraz legelőkön ezért gyomnak számít, 
és irtani kell, lehetőleg még fiatalkorában. 


2. Beléndek (Hyosciamus niger) 69 vagy (2) (HSYNI). A burgonya- 
félék családjába tartozó növény minden része, defőképp magja erő- 
sen mérgező! Az állatok ösztönösen kerülik, ha azonban a silózott 
vagy felaprított takarmányba vagy magja a baromfiaknak szánt 
szemesterméshez kerül, mérgezést okozhat. Vigyázni kell világos- 
barna, kb. 1,3 mm-es bibircses magjára, mert a mák közé is keve- 
redhet, és ember fogyasztja el! Nem véletlenül használták régen 
boszorkánykenőcsökhöz, s hívták bolondítófűnek, csábítófűnek, 
bolondító beléndeknek. Tarlóhántással a beléndek elterjedését meg 
tudjuk akadályozni. Ezt az Eurázsiában, Észak-Amerikában és 
Ausztráliában elterjedt növényt fontos gyógynövényként gyűjtik 
ipari felhasználásra. Néha még termesztik is. (L. Gyógynövények 
42. o.) 


3. Vetési boglárka (Ranunculus arvenis) (-) (RANAR). Mereven 
felálló szára miatt néha kefefűnek is nevezik ezt a boglárkafélét. 
Megtalálható Európában, Ázsia mérsékelt övezetében és Észak- 
Afrikában. Magyarországon az őszi gabonavetésekben okozhat 
gyomként kárt, de mivel ez a növény is erősen mérges, ezért a gon- 
dozott legelőkön sem hagyják kifejlődni. Szerencsére a gyomirtó 
szerekre nagyon érzékeny, így ma már kezd eltűnni a régen ördög- 
árpának is hívott növény. 4-8 terméskéjének felülete tüskés, jelleg- 
zetesen bordás. (L. még Vadvirágok 1., 26. o.) 


1. Farkas kutyatej (Euphorbia cyparissias) O (EPHCY). Közép- és 
Dél-Európában, Kelet-Európa déli részein és Szibériában sokféle 
szárazságtűrő növénytársulásban gyakori faj, amely Észak-Ame- 
rikába is átkerült már. Fásodó, függőlegesen és vízszintesen növő 
gyöktörzse behálózza a talajt. Ezek rügyeiből hajt ki. Legelőkön 
okozhat problémát, mivel az egész növény mérges szárazon és zöl- 
den egyaránt, bár az állatok rendszerint ösztönösen elkerülik. Leg- 
később virágzáskor le kell kaszálni, ezzel a magvak terjedését meg- 
akadályozzuk. (L. Vadvirágok I., 42. o.) 


2. Napraforgó kutyatej (Euphorbia helioscopia) (2) (EPHHE). Ez 
is, mint a hazánkban élő összes kutyatejféle, tejnedvet tartalmaz, és 
mérges. A Földközi-tenger vidékéről ma már a Föld nagy részére 
elterjedt. Nálunk mindenütt közismert, művelt talajon, kertekben, 
csak az Alföldön ritka. Jellegzetes orsógyökre van. Rendszeres 
talajmunkával védekezhetünk ellene. 


3. Vadmurok (Daucus carota) 69 (DAUCA). Egész Európában, 
Délnyugat-Ázsiában és Észak-Afrikában őshonos. Egy-, két- és 
többéves típusai ismeretesek. Föld feletti részei a megtévesztésig 
hasonlítanak a termesztett sárgarépára, hiszen annak vad őse (I. 
Kultúrnövények 2., 26. o.). Főleg a lucernásokban számít gyom- 
nak, különben a rétek természetes vadvirága. A biokertészek sze- 
gélyként ültetik, hogy a kártevőket távol tartsa. Magérlelését a 
veteményben mindenképpen akadályozzuk meg, mert ha elszapo- 
rodik, kiszorítja maga mellől a kultúrnövényt. Rovarcsalogató er- 
nyős virágzata sokféle rovarnak terített asztala. 


4. Mezei zsálya (Salvia pratensis) 0 (SALPR). Ne véljük gyom- 
nak ezt a fél méter magasra növő ajakost. Tisztásokon, utak men- 
tén, bokorerdőkben gyakori, kedves vadvirág. Levele, ha széna közé 
kerül, értéktelen azállatok számára. Erdőszéli kertekben, víkendtel- 
keken ott terjed el, ahol ritkán kaszálnak. (L. Vadvirágok 1., 36. o.). 

GAL TT GATT KAN 


XX. tábla 


1. Vadrezeda (Reseda lutea) O (RESLU). Európa meleg, homo- 
kosabb talajú részein él. Virágzatán szembetűnik nagyszámú por- 
zóinak sárgásfehér tömege. Ha szántóföldre kerül, sok tápanyagot 
von el, és elnyomja a vetett növényeket. Fertőzött területeken mi- 
nél több kapást kell a vetésforgóba állítani, így a rendszeres talaj- 
munkákkal megakadályozzuk magérlelését. A rezedafélék család- 
jához tartozik (1. Vadvirágok 1., 22. o.). Régi festőnövény. 


2. Mezei katáng (Cichorium intybus) C (CICIN). Kozmopolita, 
a fészkesek családjából. A lóhere- és lucernavetésekben és a szántó- 
földön káros. Egyébként termesztik is: cikóriakávét és drogot 
ad. Jellemzőek vesszőhöz hasonló ágai, melyeken alig van levél. 
Pompás világoskék virágai csak a reggeli órákban nyílnak. Egyet- 
len tő akár 6000 jól csírázó magot terem (I. Vadvirágok 1., 46. o.). 


3. Útszéli zsázsa (Lepidium-draba, Cardaria draba) O (CADDR). 
Európa meleg és szárazabb vidékein közismert, káros gyom. Só- és 
szárazságtűrő, agresszív keresztes virágú. Az Alföld szikesein síny- 
lődő kultúrnövények között óriási tömegben szaporodhat el, ilyen- 
kor nagy foltokban kiöli a vetést. Szövevényes gyökértarackjában 
sok tápanyagot halmoz fel, és a mélyebb rétegekből is felveszi a 
vizet. Keményen irtják kapálással, vegyszerrel. Rokona a kerti 
zsázsa (L. sativum), külföldön divatos saláta, népi gyógyszer. 


4. Nagy bojtorján (Arctium lappa) 65 (ARFLA). Eurázsia: Ame- 
rika-szerte ismert növény, a fészkesek családjából. A fészekvirág- 
zat horogszerű fészekpikkelyei az állatok bundáján és a kiránduló 
gyerekek nadrágján megragadva , utaznak"? — ily módon is terjeszt- 
ve a magokat. Talajműveléssel jól pusztítható, de ha mégis meg- 
marad, nagy leveleivel beárnyékolja maga körül a veteményt, pá- 
zsitot. Fontos gyógynövény, levesbe főzhetjük, teája izzasztó, vize- 
lethajtó. Megvastagodott gyökerét felhasználják a bojtorjános 
sampon és hajszesz gyártásához. (L. Gyógynövények 8. o.) 


44 


XXI. tábla 


1. Piros árvacsalán (Lamium purpureum) (5 (LAMPU). Az aja- 
kosok családjába tartozik, így nem rokona a valódi csalánnak. 
Ősszel áttelelő, alacsony növény. Elterjedt egész Európában és 
Ázsiában. Kárt csak a kalászosokban okoz. (L. Vadvirágok 2., 12. o.) 


2. Nagy csalán (Urtica dioica) 0 (URIDI). A csalánfélék közül 
nálunk az apró és a nagy csalán előfordulása jelentős. Ez utóbbi 
évelő, gyöktörzse tarackokban folytatódik. Vegetatív úton és óriási 
magtermésével (növényenként kb. ezer) egyaránt jól szaporodik. 
Eredetileg láperdőkben élt. Nitrogénben dús, trágyás helyeken, el- 
hanyagolt kertek, házak körül tenyészik, de könnyen kiirtható. 
Egyik legközismertebb gyógynövényünk. Kitűnő teát főzhetünk 
friss hajtásaiból (Il. Gyógynövények 6. o.). Virágpora viszont aller-- 
giát okoz. A biokertészet főzetét és esővízzel erjesztett levét perme- 
tezésre és a palánták trágyaleves öntözésére használja. 


3. Szúrós szerbtövis (Xanthium spinosum) (2) (XANSP). A legszú- 
rósabb bogáncsokkal is felveszi a versenyt ez a dél-amerikai ere- 
detű, a fészkesvirágzatúakhoz tartozó növény. Nálunk főleg a disz- 
nólegelőkön (páskom), parlagokon, szemetes helyeken él. A jó- 
szág még a közelébe sem merészkedik. Horgas termései emberbe, 
állatba belekapaszkodnak. Még fiatalon kell lekaszálni! 


4. Fehér mécsvirág (Melandrium album) 0 (MELAL). A szegfűk 
rokona ez az este nyíló vadvirág. Európától a Bajkál-tó vidékéig 
őshonos, Észak-Amerikába behurcolták. Kétlaki. Országszerte 
mindenféle kultúrában, szőlőkben és parlagokon közönséges. 
Rendszeres talajmunkával meg lehet tőle szabadulni. 


5. Mirigyes bálványfa (Ailanthus altissima) (AILAL). Táblánkra 
mint jól sarjadzó gyomfa került ez a Kínából származó fa, amely ná- 
lunk kivadult az ültetésekből. Az erdőkben káros a jelenléte, viszont 
kibírja a szennyezett vásosi környezetet. (I. Fák, bokrok 34. o.). 

1. Subás farkasfog ( Bidens tripartitus) (-) (BIDTR). Eurázsiai, me- 
diterrán elterjedésű, fészkes virágzatú, amelynek sugárvirágai hiá- 
nyoznak. Mocsaras, lápos területeken, nedves legelőkön keressük. 
A nem művelt területeken is rendszeresen kaszáljuk le, hogy magja 
ne juthasson a szántóföldre. (L. Vízinövények 28. o.) 


2. Terebélyes laboda (Atriplex patula) (5 (ATXPA). Európában, 
Észak-Afrikában és Észak-Amerikában élő gyom. 70-160 cm ma- 
gas, ágas, teljes egészében zöld növény. Levelei fonákukon liszte- 
sek. Június közepétől virágzik, és kezdi érlelni rengeteg magját 
(100-6000 db), amelyek hosszú ideig csírázóképesek. Tápanyag- 
ban gazdag, agyagos talajon elnyomja a hasznos növényt, ezért ki- 
tartó kapálással pusztítsuk. 


4. Tatár laboda (Atriplex tatarica) () (ATXTA). Előző társával 
együtt a libatopfélék családjába tartozik. Mindketten rokonságban 
vannak a főzeléknek termesztett spenóttal (I. Kultúrnövények 2., 
34. o.). A tatár laboda az Alföld szikes, kötött talajain él tömege- 
sen, kizsarolva az amúgy is szűkös víz- és tápanyagkészleteket. 
Tarlóhántással, kapálással, vegyszerrel pusztítsuk. 


4. Fekete üröm (Artemisia vulgaris) O (ARTVU). Eurázsiai, 
észak-amerikai elterjedésű gyom. Szétdarabolt tarackjai új növé- 
nyekké fejlődnek ki. Magról kelt egyedei először tőlevélrózsát fej- 
lesztenek, majd másfél méteresre is megnövő szárain júliustól meg- 
jelennek a fészkes virágzatok. Az utakról, árokpartokról, rom- 
területekről csak akkor kerül kertünkbe, ha nem végeztük kellő 
gonddal a kapálást. Ha kaszálás helyett vegyszeres gyomirtóval 
vagy égetéssel teszünk , rendet" a mezsgyéken, könnyen egyedural- 
kodó lesz, mert csak vetélytársait irtjuk ki. Az ambróziával egy 
időben virágzik, ezért felerősíti annak allergén hatását, főleg a vá- 
rosokban. Ugyanakkor régi népi orvosság, étvágygyerjesztő, ma- 
joránnapótló fűszer stb. (Il. Gyógynövények 10. o.). 

XXIII. tábla 


1. Papsajtmályva (Malva neglecta) (2 (MALNE). A csinos kis var- 
júmák (I. IX. táblát) rokona a mályvafélék családjából. Európán 
kívül is minden földrészen megtalálható. A gyógynövényként hasz- 
nosítható gaz mindenütt megtelepszik a ház körül s ott, ahol kor- 
hadó, trágyás föld van. (L. Gyógynövények 12. o.) A lucernásban 
és a kapások között káros, szétterülő leveles ágaival elfoglalja a 
helyet. Gyakori kapálással jól irtható. 


2. Porcsin keserűfű (Polygonum aviculare) -t (POLAV). A tapo- 
sott, szikér gyomtársulások növénye. A keserűfűfélék népes tá- 
borába tartozik (I. IX. táblát), de a többinél jóval elterjedtebb, 
és nagy tömegben jelentős károkat okoz tápanyag- és vízelvoná- 
sával. A gabonában fogasolással, később tarlóhántással akadá- 
lyozzák meg előretörését. Apró magjait még a szél is terjeszti, 
Virágzó hajtásait a népi gyógyászat régóta használja gyulladások 
ellen. Egész nyáron át virágzik. Egyéb népi nevei: disznópázsit, 
porcfű. 


3. Közönséges vasfű (Verbena officinalis) O (VEBOF). Parlago- 
kon, utak mentén, ártereken, pillangós vetésekben keressük. Koz- 
mopolita, 50-80 cm magas, s mint latin neve is utal rá, ez is gyógy- 
növény. Az uborka savanyításához használják: aromája miatt, s 
hogy ne puhuljon meg eltéve a téli hónapok alatt. Rendesen kezelt 
területeken nem szaporodhat el. (L. Gyógynövények 10. o.; Fű- 
szernövények 34. o.) 


4. Kalinca ínfű (Ajuga chamaepitys) (2 (AIUCH). Ajakos virágú, 
10-15 cm-es növény. A Földközi-tenger környékéről terjedt el. Ná- 
lunk is mindenfelé megél a savanyú talajok kivételével. Kedveli a 
könnyen felmelegedő löszt és meszes homokot. Mivel fényigényes, 
a gabonákban csak aratás után indul fejlődésnek, ezért fontos a mi- 
előbbi tarlóhántás. 

1. Nád (Phragmites australis) O (PHRCO). Igazi kozmopolita 
mocsári növény, a pázsitfűfélék közül. Szántóföldön ott fordul elő, 
ahol rendszeresen pangó víz van. Itt viszont nagyon nehéz az irtá- 
sa, mert igen erős tarackjai a gépi munkákat is akadályozzák. 
12 000 magot is teremhet egy-egy töve, de ennek nincs jelentősége, 
mert főleg kúszó gyöktörzséből sarjadzva szaporodik. Gyomnö- 
vényként elsősorban a rizsföldön okoz kárt, mivel lehetetlenné te- 
szi a termesztést. (Valójában visszafoglalja eredeti helyét.) Ipari 
növényként viszont igen jelentős; télen aratják.( L. Vadvirágok 1., 
50. o.; Vízinövények 20. o.) 


2. Fekete nadálytő (Symphytum officinale) O (SYMOF). Európa 
nagy részén, Nyugat-Szibériában és Észak-Amerikában a nedves 
területek ismert áttelelő növénye. Az érdeslevelűek családjába tar- 
tozik. (A nadály -— a pióca népi neve; Il. Vadvirágok 1., 22. o.) 
Lápos vagy mocsaras, magas talajvizű szántókon és réteken tere- 
bélyes , bokraival" elnyomja a körülötte élő vetést vagy a hasznos- 
nak tartott füveket. Irtása nem könnyű feladat, mert feldarabolt, 
kívül fénylő, fekete répaszerű gyöktörzse új növényekké egészül ki. 
Mélyszántással védekeznek ellene. Véglegesen eltűnik — akárcsak 
az előbb említett nád -, ha lecsapolják a vizet a nedves termőhely- 
ről. A fekete nadálytő ugyanakkor a biokertészek megbecsült nö- 
vénye. Vízzel erjesztett leve szerintük növeli a kerti és szobanövé- 
nyek ellenállóképességét, és növekedésserkentő hatású. Permetezve 
vagy a talajra öntözve használják. Összegyűjtött gyökereit és leve- 
leit — mint latin neve is mutatja — gyógynövényként értékesíthetjük. 
Régi idők óta borogatószer, töréseknél, fagyási sérüléseknél stb. 
(L. Gyógynövények 26. o.) A frissen szántott földeken a disznók is 
szívesen kitúrják és megeszik. 

E tábla mindhárom növénye élősködő életmódot folytat. A gazda- 
növénybe bocsátják szívófonalukat, és elszívják a kész tápanyago- 
kat. Ezért nincsenek leveleik, nincsenek zöld színtestecskék illetve 
nincs klorofill a sejtekben stb. Virágoznak, és magot teremnek. 


1. Kis vagy kakukkfűaranka (Cuscuta epithymum) 6) (CVCET). 
Pirosas, sárgás, dúsan elágazó, fonálszerű növény, amelynek gyö- 
kere sincs. Fonalhálózatával szinte nemezes bevonatot alkot a gaz- 
danövényen. Elterjedt Európában, részben Ázsiában, Észak-Ame- 
rikában és Dél-Afrikában. Az ajakos- és ernyősvirágúakon, vala- 
mint a hüvelyeseken, galajféléken élősködik. Ezt régi neve — ka- 
kukkfűfojtó — is mutatja. Ssp. trifolii (herefojtó) nevű alfajának 
mezőgazdasági kártétele jelentős a hereféléken és a lucernán. 


2. Nagy aranka (Cuscuta campestris) (2) (CVCCA). Narancssárga, 
viszonylag vastag, elágazó szárú faj. A közép-amerikai származású 
élősködő egyre jobban terjed Dél- és Délkelet-Európában. Ma- 
gyarország melegebb vidékein a szemetes területekről, utak szélé- 
ről kerül rá a kultúrnövényekre, például paradicsomra, paprikára, 
tök- és káposztafélékre, burgonyára, here- és lucernavetésekre. Ha 
nem sikerült arankamentes vetőmagot vetnünk, nem marad más 
hátra, mint vegyszerrel irtani. Az összes arankafaj a szulákfélék 
családjának tagja. Van köztük lenfojtó, nádfojtó, fűzön, nyárfán, 
csalánon, komlón élősködő is (I. Különös növények 30. o.). 


3. Napraforgó vajvirág (Orobanche cumana) (2 (ORACU). Az 
északi félteke mérsékelt és meleg övezeteiben őshonos élősködő. 
Vajszínű, 10-30 cm magas. Gyökere , szívógumóvá" alakulva ta- 
pad a gazdanövény gyökeréhez. Hajtásain halványlila virágok nyíl- 
nak. Elsősorban a dohányon okoz igen nagy kárt, de élősködhet 
kender-, burgonya- és napraforgóvetésekben is. 1949-ben tűnt fel 
hazánkban. Számos rokona él nálunk, vadvirágon élősködve. A 
vajvirág régi nevei : szádorgó, istennyilafű, misegyertya stb. 

XXVI. tábla 


A tátogatók családjának itt következő három tagját félélősködők- 
nek nevezzük, mert ezek a gazdanövénytől csak vizet, vízben oldott 
szervetlen anyagokat szívnak el. Így természetesen zöld színtestecs- 
kéik és klorofilljuk is van a fotoszintézishez. Csírázásuk után, ha 
rövid időn belül nem találnak megfelelő gazdanövényt a közelben, 
éppen úgy elpusztulnak, mint az élősködők. 


1. Mezei csormolya (Melampyrum arvense) (2) (MEAAR). Egy- 
éves, de ősszel csírázva áttelelő, európai, mediterrán növény. A szép, 
bíborvörös ajkú, sárga csövű virágokat murvalevelek ölelik körül. 
A felsők bíborszínűek vagy fehérek, míg az őszi erdőkből ismert 
kéküstökű csormolva (M. nemorosum) murvalevelei élénk liláské- 
kek (I. Vadvirágok 1., 46. o.). Meleg, laza, bázikus vagy semleges 
kémhatású talajokon nő. A mai korszerű növényvédelem elterje- 
désével elveszítette korábbi jelentőségét a kalászosvetésekben. Ré- 
gi neve: rókafarkfű. 


2. Korai fogfű (Odontites verna) (2) (ODOVE). Átlagosan 40 cm 
magas félélősködő. Szembetűnőek lándzsa alakú, fűrészfogas le- 
velei. Európában, Szibériában és Észak-Amerikában él. Nedves 
legelőkön, kaszálókon kiszoríthatja a hasznos füveket. Augusztus- 
ban virágzik. Az aratás utáni, haladéktalanul elvégzett tarlóhán- 
tással akadályozzák meg, hogy magjai beérjenek. A füves terüle- 
teket ugyancsak idejében kell lekaszálni. 


3. Csörgő kakascímer (Rhinanthus minor) (2 (RHIMJ). Legfeljebb 
fél méter magas, európai elterjedésű faj. A pázsitfüvek gyökereiből 
nyeri tápanyagait. Kaszálókon, hegyi réteken, lápréteken él. Ott 
okoz gondot, ahol rendszeresen későn kaszálnak, és a sikeres mag- 
érlelés miatt a növény tömegesen elszaporodik. Ez főleg a nedve- 
sebb talajokon fordulhat elő. ( L. Vadvirágok 2., 16. o.) 

1. Egynyári szélfű (Mercurialis annua) (2) (MERAN). Európában, 
Észak-Afrikában és Délkelet-Ázsiában őshonos, ma már kozmo- 
polita gyom a kutyatejfélék családjából. Kétlaki: porzós és termős 
virágai külön egyeden fejlődnek, de ritkán együtt is előfordulnak. 
Szára 20-30 cm magas, átellenes levelekkel. Állatok takarmányába 
kerülve hasmenést, bágyadtságot, sőt lázat okozhat, gyengén mér- 
ges. Virágzó hajtása drogot ad. Kapálással, tarlóhántással írtják. 


2. Mezei zsurló (Eguisetum arvense) O (EOUAR), Kozmopolita, 
nedves réteken, láperdőkben, töltéseken és szántókon gyakori. 
Virágtalan növény, a föld felett előbb spórás szárat fejleszt, majd 
az elporzás után zöld, elágazó, meddő szárat. Több szinten kúszó 
tarackjai kiszárítják, kizsarolják a talajt, ámbár jelenléte éppen azt 
jelzi, hogy a szántóföld túl nedves, rossz szerkezetű. A biokerté- 
szek a csalánnal együtt erjesztett trágyalevével öntöznek. Nagyon 
fontos gyógynövény, meddő szára leforrázva, főzve a veseteák leg- 
főbb alkotórésze. Ám hasmenést, görcsöket, bénulást okoz, ha a 
szarvasmarha aprított takarmányába kerül. A zsurlókat véglege- 
sen ki lehet irtani tarackjaik felszedésével. (L. Mohák, zuzmók, ha- 
rasztok 50. o., Gyógynövények 22. o.; Vízinövények 32. o.); 


3. Közönséges farkasalma (Aristolochia clematitis) O (ARPCL). 
Skandinávia kivételével egész Európában mindenütt gyakori. Nit- 
rogénben gazdag, meszes talajokon él, ligeterdőkben, szőlőkben, 
gyümölcsösökben. Szántóföldön nem jelentős, a szőlőkben viszont 
vegyszerrel irtani kell. Erősen mérgező, szívbénulást okozhat. Le- 
veleinek forrázatát külsőleg használják gyógyításra! Mivel tarack- 
jaival terjed, ezzel együtt ássuk ki. (L. Vadvirágok 2., 52. o.) 


4. Csattanó maszlag (Datura stramonium) (-) (DATST). A bur- 
gonyával rokon, kozmopolita mérges gyom utak mentén, szemét- 
dombon, kapás kultúrákban él. Fontos drog légzési zavaroknál. 
(I. Gyógynövények 6. o.). Bomló maradványai csírázásgátlók. 

1. Siska nádtippan (Calamagrostis epigeios) O (CIMEP). Eur- 
ázsiában őshonos pázsitfűféle. Száraz tölgyesek irtásában, akáco- 
sokban, erdőszéli felhagyott szőlőskertek helyén szaporodik el. 
Erős tarackjaival mélyen kiszárítja a földet, és elnyomja a hasz- 
nos növényt, akadályozza az erdő felújulását. Gyökerestül kiszed- 
ve vagy gyomirtó szerrel szabadulhatunk meg tőle. 


2. Hamvas szeder (Rubus caesius) O (RUBCH). Eurázsiai faj, 
amely ligeterdők, láperdők, vízparti cserjések őshonos növénye a 
rózsafélék családjából. Kellemetlen, ha az árokparti tarlókon vagy 
a kukoricaföldön szaporodik el. Tüskés ágait, vastag, fás tőkéit ki 
kell szedni és megsemmisíteni. Levele teapótló (plantatea), fontos 
gyógynövény. (L. Gyümölcsök 60. o. ; Gyógynövények 38. o.) 


3. Magas aranyvessző (Solidago gigantea) O (SO0OGS). Ez az 
Észak-Amerikából dísznövényként áthozott faj Európa-szerte el- 
vadult. Hívják jágerkendernek is. Csemetekertek, faiskolák, telepí- 
tett füzesek, égeresek veszedelmes gyomja, mert mindent elnyom. 
Ilyen helyeken a tarackosoknál megszokott módszerrel irtani kell. 
Júliustól szeptemberig virágzik, mint a legtöbb fészkes virágzatú 
rokona, virágpora szintén allergiát okoz. Viszont jó mébhlegelő. 
Értékes gyógynövény, amelyet a virágzás kezdetén szednek. (L. 
Gyógynövények 46. o.; Vízinövények 60. o.) 


4. Sédkender (Eupatorium cannabinum) O (EUPCA). Eurázsiá- 
ban és Észak-Amerikában található. Nedves területeken, vízfolyá- 
sok mentén, ligeterdőirtásokban él, s mint az előző faj közeli roko- 
na kártétele a hasonló növénykultúrákban jelentős. Egy méter 
magasra is megnő. Évelő, csomós gyöktörzseit szántáskor ki kell 
szedni. Magról csírázott példányait újabban vegyszerrel pusztít- 
ják. Gyógynövény - illóolajokat, csersavat stb. tartalmaz, vese- és 
epeteákhoz használják, amely teáknak enyhe hashajtó hatásuk is 
van. 

